## Rješenje Ustavnog suda Republike Hrvatske broj U-IIIA-1270/2003 od 18. lipnja 2004.

### NN 100/2004 (20.7.2004.), Rješenje Ustavnog suda Republike Hrvatske broj U-IIIA-1270/2003 od 18. lipnja 2004.

# USTAVNI SUD REPUBLIKE HRVATSKE

if !supportEmptyParas endif

1910

Ustavni sud Republike Hrvatske, u Vijeću za
rješavanje postupovnih pretpostavki za odlučivanje o ustavnim tužbama, u
sastavu sudac Milan Vuković, predsjednik Vijeća, te suci Ivan Matija i Nevenka
Šernhorst, članovi Vijeća, rješavajući o ustavnoj tužbi J. G.-B. iz S., na
sjednici održanoj 18. lipnja 2004. godine, jednoglasno je donio

## RJEŠENJE

I. Ustavna tužba se odbacuje.

II. Ovo rješenje objavit će se u »Narodnim
novinama«.

Obrazloženje

1. Podnositeljica je
podnijela ustavnu tužbu na temelju odredbe članka 63. Ustavnog zakona o
Ustavnom sudu Republike Hrvatske (»Narodne novine«, broj 49/02 – pročišćeni
tekst, u daljnjem tekstu: Ustavni zakon) smatrajući da joj je, trajanjem
parničnog postupka koji se vodi pred Općinskim sudom u Zagrebu, pod brojem:
P-7227/99 povrijeđeno ustavno pravo zajamčeno člankom 29. stavkom 1. Ustava
Republike Hrvatske. Podnositeljica, naime, smatra da se rok u kojem je donijeta
prvostupanjska presuda, od gotovo četiri godine od podnošenja tužbe, ne može
smatrati razumnim rokom.

Nadalje, smatra da su
joj presudom Općinskog suda u Zagrebu, broj: P-7227/99 od 14. listopada 2002.
godine povrijeđena ustavna prava zajamčena člancima 14., 46. i 48. Ustava.

Predlaže da Sud usvoji ustavnu tužbu, naloži
Općinskom sudu u Zagrebu donošenje presude u predmetu, broj: P-7227/99 u roku
od šest mjeseci, te joj odredi primjerenu naknadu zbog povrede ustavnog prava
zajamčenog člankom 29. stavkom 1. Ustava.

Ne postoje pretpostavke za postupanje Ustavnog
suda u smislu odredbe članka 63. Ustavnog zakona.

2. Prema odredbi članka
63. stavka 1. Ustavnog zakona, Ustavni sud će pokrenuti postupak po ustavnoj
tužbi i prije nego što je iscrpljen pravni put u slučaju kad o pravima i
obvezama stranke ili o sumnji ili optužbi zbog kažnjivog djela nije u razumnom
roku odlučio sud (...).

Prema stavku 2. članka
63. Ustavnog zakona, u odluci kojom usvaja ustavnu tužbu zbog nedonošenja akta
u razumnom roku iz stavka 1. tog članka, Ustavni sud će nadležnom sudu odrediti
rok za donošenje akta kojim će taj sud meritorno odlučiti o pravima i obvezama
podnositelja.

Sukladno stajalištu
Suda izraženom u odluci broj: U-IIIA-905/2003 od 5. svibnja 2004., objavljenoj
u »Narodnim novinama«, broj 58/04, Ustavni sud ispituje eventualnu povredu
ustavnog prava na donošenje sudske odluke u razumnom roku, neovisno o tome je
li sudska odluka ipak donesena nakon podnošenja ustavne tužbe, a prije
okončanja samog ustavnosudskog postupka.

U konkretnom slučaju
Općinski sud u Zagrebu je donio presudu kojom je meritorno odlučio o pravima i
obvezama podnositeljice prije podnošenja predmetne ustavne tužbe, stoga je
ocjena Ustavnog suda da povodom predmetne ustavne tužbe ne postoje pretpostavke
za postupanje Ustavnog suda u smislu odredbe članka 63. Ustavnog zakona.

3. Osvrćući se na
navode ustavne tužbe kojima podnositeljica osporava presudu Općinskog suda u
Zagrebu, smatrajući da su joj povrijeđena ustavna prava, potrebno je istaći da
prema odredbi članka 62. stavka 1. Ustavnog zakona svatko može podnijeti
Ustavnom sudu ustavnu tužbu ako smatra da mu je pojedinačnim aktom tijela
državne vlasti, tijela jedinice loklane i područne (regionalne) samouprave ili
pravne osobe s javnim ovlastima, kojim je odlučeno o njegovim pravima i
obvezama, (...) povrijeđeno ljudsko pravo ili temeljna sloboda zajamčena
Ustavom (...).

Odredbama članka 62. stavaka 2. i 3. te članka
64. Ustavnog zakona propisane su pretpostavke koje moraju biti ispunjene za
podnošenje ustavne tužbe temeljem odredbe članka 62. Ustavnog zakona.

U konkretnom slučaju podnošenje ustavne tužbe
protiv presude Općinskog suda u Zagrebu, broj: P-7227/99 nije dopušteno, jer
nije ispunjena jedna od pretpostavki za njezino podnošenje, a to je iscrpljivanje
dopuštenog pravnog puta.

4. Slijedom iznijetog, na temelju odredbe članka
32., u svezi s odredbama članaka 62. i 63. Ustavnog zakona, riješeno je kao u
izreci.

5. Rješenje o objavi iz točke II. izreke temelji
se na odredbi članka 29. stavka 1. Ustavnog zakona.

Broj: U-IIIA-1270/2003
Zagreb, 18. lipnja 2004.

USTAVNI
SUD REPUBLIKE HRVATSKE

Predsjednik
Vijeća
**Milan Vuković,** v. r.

Rješenje, NN 100/2004-1910